《齐天乐五十首 其三十六》
清代·端木埰

一从天谴红尘谪，阎浮那曾清净。秽迹难持，污流似海，郁尽兰净蕙性。

中宵自省，祗明月青松，万山深径。独抱瑶琴，今夜弹与鬼神听。

前身依约记取，向琼楼玉宇，丹灶金鼎。露下铢衣，霜凝佩璲，鹤背泠泠风冷。

离尘要猛，待觅个幽栖，共君觞咏。指日秋来，快乘烟外艇。

作者简介：清江苏江宁人，字子畴。同治间年四十余，始以优贡疏荐内阁中书，光绪间官至侍读。性兀傲不与时俗。卒年七十三。有《名文勖行录》、《赋源楚辞启蒙》及诗文词笔记等。